DH-PD-V6

६. पण्डितवग्गो

७६.

निधीनंव पवत्तारं, यं पस्से वज्‍जदस्सिनं।

निग्गय्हवादिं मेधाविं, तादिसं पण्डितं भजे।

तादिसं भजमानस्स, सेय्यो होति न पापियो॥

७७.

ओवदेय्यानुसासेय्य, असब्भा च निवारये।

सतञ्हि सो पियो होति, असतं होति अप्पियो॥

७८.

न भजे पापके मित्ते, न भजे पुरिसाधमे।

भजेथ मित्ते कल्याणे, भजेथ पुरिसुत्तमे॥

७९.

धम्मपीति सुखं सेति, विप्पसन्‍नेन चेतसा।

अरियप्पवेदिते धम्मे, सदा रमति पण्डितो॥

८०.

उदकञ्हि नयन्ति नेत्तिका, उसुकारा नमयन्ति [दमयन्ति (क॰)] तेजनं।

दारुं नमयन्ति तच्छका, अत्तानं दमयन्ति पण्डिता॥

८१.

सेलो यथा एकघनो [एकग्घनो (क॰)], वातेन न समीरति।

एवं निन्दापसंसासु, न समिञ्‍जन्ति पण्डिता॥

८२.

यथापि रहदो गम्भीरो, विप्पसन्‍नो अनाविलो।

एवं धम्मानि सुत्वान, विप्पसीदन्ति पण्डिता॥

८३.

सब्बत्थ वे सप्पुरिसा चजन्ति, न कामकामा लपयन्ति सन्तो।

सुखेन फुट्ठा अथ वा दुखेन, न उच्‍चावचं [नोच्‍चावचं (सी॰ अट्ठ॰)] पण्डिता दस्सयन्ति॥

८४.

न अत्तहेतु न परस्स हेतु, न पुत्तमिच्छे न धनं न रट्ठं।

न इच्छेय्य [नयिच्छे (पी॰), निच्छे (?)] अधम्मेन समिद्धिमत्तनो, स सीलवा पञ्‍ञवा धम्मिको सिया॥

८५.

अप्पका ते मनुस्सेसु, ये जना पारगामिनो।

अथायं इतरा पजा, तीरमेवानुधावति॥

८६.

ये च खो सम्मदक्खाते, धम्मे धम्मानुवत्तिनो।

ते जना पारमेस्सन्ति, मच्‍चुधेय्यं सुदुत्तरं॥

८७.

कण्हं धम्मं विप्पहाय, सुक्‍कं भावेथ पण्डितो।

ओका अनोकमागम्म, विवेके यत्थ दूरमं॥

८८.

तत्राभिरतिमिच्छेय्य, हित्वा कामे अकिञ्‍चनो।

परियोदपेय्य [परियोदापेय्य (?)] अत्तानं, चित्तक्‍लेसेहि पण्डितो॥

८९.

येसं सम्बोधियङ्गेसु, सम्मा चित्तं सुभावितं।

आदानपटिनिस्सग्गे, अनुपादाय ये रता।

खीणासवा जुतिमन्तो, ते लोके परिनिब्बुता॥

पण्डितवग्गो छट्ठो निट्ठितो।